रधु सदिखन मोबाइल कानसँ सटेने रहैत छल । देर राति धरि घरसँ बाहर मोटरसाइकिल हुड़हुड़ाबैत रहै छल । गाम-घरमे दबल मुँहे एकरे चर्चा होइत छल । किछु गौआँ सब रधुक बाबाकेँ शिकाइत केलकनि जे छौड़ा अगल-अलग छौड़ी संग हाट-बजार घुमैत रहैत अछि । एक दिन बाबा रघुसँ पूछि देरखिन "गौआँ सब उल्टा-पुल्टा बाजै छौ । लड़की संग किए बौआइत छें । "
रघु बाजल "बाबा नवका जमानामे सब चलै छै । ओनाहितो कहल गेल छै जे कामयाब मरदक पाछु एकटा महिलाक हाथ रहै छै"
" मुदा पहिने ककरो हाथ धऽ घर आनि ले । अलग-अलग महिलासँ भागक अवरोहे हेतौ । "
" बाबा, हमरा बेसी कामयाब बनबाक अछि तेँ बहुते गर्लफ्रेन्ड अछि । आइ-काल्हि गर्लफ्रेन्ड रखनाइ इज्जत बात छै । " ई कहि रघु चलि गेल । बाबा बहुत देर धरि सोचैत रहलनि जे जँ एनामे भाग बनितै तँ सब किओ 20-20टा कनियाँ राखितै । 